Tölugjaldagolfmót að Görðum undir Snæfellsjökli Töðugjaldagolfmót verður haldið á Garðavelli undir Snæfellsjökli á morgun . Að sögn Hauks Þórðarsonar formanns klúbbsins er þetta mót tilvalið fyrir alla góða golfara sem ekki eru með þeim allra bestu . Skráning er í gangi og um að gera fyrir áhugasama golfáhugamenn að skella sér vestur undir Snæfellsjökul og taka nokkrar sveiflur . Í gangi er þessa dagana átak til að bæta og laga völlinn sem er 9 holu linksvöllur , byggður á sandi að skoskri fyrirmynd . Völlurinn er í algjörri einkaeign og rekstur hans þar af leiðandi svolítið frábrugðinn völlum þar sem klúbbar eiga og reka vellina við harla ólíkar aðstæður . Hann er gerður á túni sem myndað er úr gulum foksandi sem hlaðist hefur upp í gegnum aldirnar . Golfíþróttin varð einmitt til á svona grónum sandbölum . Saga vallarins nær aftur til ársins 1977 er fluttar voru inn sláttuvélar og keyptur gamall traktor til að vinna að vellinum . Stofnfundur Golfklúbbs Staðarsveitar var síðan haldinn í ágúst 1998 , inngöngu í GSÍ fékk klúbburinn árið 2002 og vallarmat kom vorið 2003 .